ÎPS Andrei Andreicuţ, Mitropolitul Clujului, Maramureşului şi Sălajului, Arhiepiscop al Vadului, Feleacului şi Clujului, a pus miercuri seara piatra de temelie a viitoarei biserici „Sfântul Nectarie de Eghina”, care va fi construită în curtea Secţiei de Oncologie a Spitalului Judeţean de Urgenţă Bistriţa.

La ceremonie au fost prezenţi consilierul pe probleme de misiune şi protocol al Arhiepiscopiei Clujului, arhidiaconul Claudiu Grama, protopopul Bistriţei Alexandru Vidican, preşedintele Consiliului Judeţean Bistriţa-Năsăud, Radu Moldovan, directorul Spitalului Judeţean de Urgenţă Bistriţa, dr. Mircea Gelu Buta, şeful Direcţiei Judeţene de Informaţii, Ioan Mocan, cadre medicale ale unităţii spitaliceşti, dar şi pacienţi.

Dr. Mircea Gelu Buta, directorul Spitalului Judeţean de Urgenţă, a declarat cu acest prilej că biserica de la oncologie este a treia ridicată în spaţiile instituţiei pe care o conduce.

„Biserica ce va purta hramul Sfântului Nectarie se încadrează într-un proiect pe care l-am început cu mulţi ani în urmă cu regretatul de pomenire Arhiepiscopul şi Mitropolitul Bartolomeu Anania. În 1998 am dat în folosinţă primul paraclis în clădirea principală a Spitalului Judeţean, aceasta fiind şi prima biserică sfinţită de IPS Bartolomeu la Bistriţa. După aceea, au început Colecviile de medicină şi teologie. Anul acesta suntem la a 13-a ediţie şi în luna mai vom avea o nouă întâlnire internaţională. În urmă cu doi ani, în prezenţa Mitropolitului Andrei Andreicuţ am reuşit să sfinţim o nouă biserică în cadrul complexului TBC, o biserică frumoasă în stil brâncovenesc şi foarte utilă pacienţilor care se tratează pe termen lung cu suferinţă pulmonară. Iată că acum a venit rândul complexului de oncologie. Am încheiat construcţia noii aripi a spitalului care cuprinde saloane de îngrijiri paleative, iar ca şi o complementaritate a tratamentului acestor bolnavi se încadrează această biserică. Eu cred că le va aduce alinare. Are ca hram Sfântul Nectarie, un cunoscut sfânt vindecător al bolnavilor cu cancer. Ea va fi în stil grecesc. Am văzut la Sinaia o biserică construită de Regina Maria care mi-a plăcut foarte mult şi cred că în această incintă austeră se potriveşte foarte bine. Va fi o biserică înaltă, cubică, făcută din piatră care are o turlă centrală”, a declarat dr. Mircea Gelu Buta.

ÎPS Andrei a pus primul o lopată de ciment la fundaţia viitoarei biserici, urmat de ceilalţi invitaţi.

Înainte de slujbă, directorul SJU Mircea Gelu Buta i-a prezentat Mitropolitului Andrei aripa nouă a secţiei de oncologie, care este aproape terminată. Ea va fi destinată pacienţilor aflaţi în stare terminală.

În 1998 a fost sfinţit paraclisul din incinta clădirii principale a Spitalului de Urgenţă. În urmă cu doi ani a fost sfinţită o nouă biserică ce poartă hramul “Sfinţii Doctori fără de arginţi” în cadrul Spitalului de Pneumoftiziologie. Noua biserică de la Spitalul de Oncologie va fi al treilea lăcaş de rugăciune construit în cadrul Spitalului Judeţean de Urgenţă din Bistriţa. De proiect se va ocupa părintele Nicolae Conţ, care va încerca cu sprijinul reprezentanţilor Spitalului Judeţean şi autorităţilor locale să finalizeze noua biserică până în toamna acestui an.

După slujba de punere a pietrei de temelie, Mitropolitul Andrei a mers la Cercul Militar pentru o seară duhovnicească alături de militarii Garnizoanei Bistriţa şi de instructorii americani din cadrul Center for Civil Military Relations/ Naval Postgraduate School Monterey. Mitropolitul Andrei a vorbit despre importanţa postului. Grupul Anatolis a încheiat seara cu un recital de cântări bisericeşti, apoi preotul misionar al Garnizoanei din Bistriţa, Iulius Şomodean, a adresat ÎPS Andrei un cuvânt de mulţumire pentru îndemnurile oferite.

Mai multe fotografii – pe pagina noastră de Facebook!